SET ปิดลบ 2 จุด เซ่น 2 ปัจจัยกดดัน “ชาติตะวันตก” คว่ำบาตร “จีน” – โควิดระบาด
SET ปิดลบ 2 จุด เซ่น 2 ปัจจัยกดดัน "ชาติตะวันตก" คว่ำบาตร "จีน" – โควิดระบาด
23 มี.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,564.25 จุด ลดลง 2.11 จุด (-0.13%) มูลค่าการซื้อขาย 93,389.74 ล้านบาท
10 หุ้นกดดัชนีวันนี้

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้แกว่งแคบ โดยดัชนีเคลื่อนไหวทั้งในแดนบวก-ลบ โดยได้แรงหนุนเล็กน้อยจากผลประชุมคณะรัฐมนตรี (ครม.) ที่มีการกระตุ้นการท่องเที่ยว โดยการอนุมัติเราเที่ยวด้วยกัน เฟส 3 และทัวร์เที่ยวไทย
ขณะที่ตลาดหุ้นในภูมิภาคเอเชียต่างติดลบกันเป็นส่วนใหญ่ เช่นเดียวกับตลาดในยุโรปที่เทรดบ่ายนี้ก็ติดลบด้วย จากความกังวลเกี่ยวกับสถานการณ์ตึงเครียดระหว่างสหรัฐกับจีน หลังจากชาติตะวันตกร่วมกันคว่ำบาตรเพื่อลงโทษจีนกรณีละเมิดสิทธิมนุษยชนชาวอุยกูร์ในซินเจียง ทำให้ตลาดหุ้นฮ่องกง และตลาดหุ้นจีน ปรับตัวลงตั้งแต่เช้าและฉุดให้ตลาดอื่นในภูมิภาคลงไปด้วย
อย่างไรก็ดี ให้ติดตามการประชุมคณะกรรมการนโยบายการเงิน (กนง.) ในวันพรุ่งนี้ ว่าจะมีมุมมองด้านเศรษฐกิจไทยอย่างไรบ้าง หลังจากที่สถานการณ์การแพร่ระบาดไวรัสโควิด-19 ทั้งในประเทศ และต่างประเทศยังถ่วงตลาดอยู่ โดยในประเทศมีเรื่องการฉีดวัคซีนโควิดที่ดูจะล่าช้า ทำให้วิตกการเปิดประเทศจะล่าช้าไปด้วย ส่วนในยุโรปก็มีเรื่องการล็อกดาวน์ อย่างเยอรมนีได้ขยายเวลาการล็อกดาวน์ออกไปอีกราว 1 เดือน
ส่วนแนวโน้มการลงทุนในวันพรุ่งนี้ (24 มี.ค.) นายศราวุธ กล่าวว่า ตลาดฯคงจะแกว่งแคบคล้ายคลึงกับวันนี้ พร้อมให้แนวรับ 1,555 จุด ส่วนแนวต้าน 1,570-1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
OR มูลค่าการซื้อขาย 4,633.21 ล้านบาท ปิดที่ 32.25 บาท เพิ่มขึ้น 0.50 บาท
JMART มูลค่าการซื้อขาย 2,559.94 ล้านบาท ปิดที่ 43.50 บาท เพิ่มขึ้น 4.25 บาท
BANPU มูลค่าการซื้อขาย 2,394.80 ล้านบาท ปิดที่ 12.30 บาท เพิ่มขึ้น 0.10 บาท
TTA มูลค่าการซื้อขาย 2,337.96 ล้านบาท ปิดที่ 13.10 บาท ลดลง 0.10 บาท
KBANK มูลค่าการซื้อขาย 2,198.76 ล้านบาท ปิดที่ 144.50 บาท ลดลง 1.00 บาท